C 263/4
ET
Euroopa Liidu Teataja
26.7.2023
Andmeruumi loomulike partneritena on keskne roll liikmesriikide ja liidu tasandi statistikaasutustel, kes teevad ametliku statistika tasuta kättesaadavaks, toetavad statistikavaldkondade sisest ja vahelist koostalitlusvõimet ning võimaldavad olemasolevate andmete taaskasutamist uuendusliku või täiustatud ametliku statistika koostamiseks, toetades tõenäoliselt aruandlusega seotud regulatiivseid vajadusi.
Parem, personaalsem ja kestlikum turismipakkumine, millega kaasnevad järjepidevad poliitilised toetusmeetmed riiklikul, piirkondlikul ja kohalikul tasandil, on oluline selleks, et Euroopa jääks uuenduslikul ja kestlikul viisil maailma kõige külastatumaks turismisihtkohaks, ning nagu allpool üksikasjalikumalt selgitatud, võib turismiandmeruum seda eesmärki hõlbustada.
Andmed võivad aidata kindlaks teha, mõõta ja parandada turismi mõju kestlikkusele.
Selle näiteks on andmed hotellide energiatarbimise, taastuvenergia sertifikaatide, veetarbimise ja reovee töötlemise kohta.
Põllumajandusliku toidutööstuse jälgitavuse vahendid võivad toetada kohalikke tarneahelaid, vähendades seeläbi taastamissektori keskkonnamõju, toetades samal ajal maaturismi.
Teine näide valdkondade- ja sektoritevahelise andmejagamise eelistest on Euroopa turismiandmeruumi ja Euroopa terviseandmeruumi koostalitlusvõime.
Elektrooniliste terviseandmete jagamine võib olla äärmiselt kasulik nii reisijale kui ka vastuvõtvale riigile, et kavandada piisavat tervishoiu alast tuge ja selle kohta ettepanekuid teha.
Seega mõjutaks tõhustatud andmete jagamisest saadav kasu turgu tervikuna, sealhulgas suuri platvorme, mis on turismialaste äriandmete peamised andmevaldajad.
1.2.
Turismialase teabe jagamisega seotud probleemid Turismisektoril on kolm konkreetset andmete jagamisega seotud probleemi, millega ühtse Euroopa turismiandmeruumi peamistel võimaldajatel tegeleda tuleb (vt punkt 2).
1.
Andmete koostalitlusvõime
Turismikogemuse kujundamine, haldamine ja pakkumine otsuste tegemise või innovatsiooni eesmärgil nõuab mitmesuguseid isikustamata andmeid.
Turismisektori eripära on see, et mis tahes andmevaldkond võib turismikogemuse loomiseks kasulik olla (st liikuvus, energeetika, keskkond, kultuuripärand, linnaplaneerimine, tervishoid jne), kuigi ettevõtjatele pakuvad erilist huvi peamised isikustamata andmete kogumid.
Euroopa Komisjoni aastatel 2021–2023 sidusrühmadega peetud ulatuslike konsultatsioonide käigus tehti kindlaks andmekogumid, mis on ettevõtjate jaoks eriti asjakohased (sõltuvalt kasutusalast ja andmete kogumise eesmärgist): majutuskohtade kättesaadavus ja nõudlus, reisivõimalused ja -nõudlus, turismi keskkonna- ja sotsiaalmõju ning pakkumised ja turusuundumused.
Peamine ülesanne on seega jagada ja võrrelda eri allikatest pärit teavet, vältides võimalikult suures ulatuses kattuvusi ja dubleerimist, ning teha seda koostalitlusvõime raamistikus, mis hõlmab ka teiste sektorite andmeid.
Võimaluse korral võiks uurida standardeid, mis on juba kasutusel ja mida sidusrühmade hulgas levitatakse (vt punkt 2.3).
2.
Juurdepääs andmetele
ELi turismi ökosüsteem ei tugine ühisturu platvormile – pakkumisi kujundavad ja kataloogivad nii eraettevõtjad kui ka riikliku, piirkondliku ja kohaliku tasandi avaliku sektori asutused, luues mitmekesise, rikkaliku ja mitmekeelse maastiku, ning broneeringute haldamine käib nii (suurte ja väikeste) platvormide kaudu kui ka iseseisvalt teenuseosutajate poolt.
Kuigi ühtne ELi turismiandmeruum ei toimi turukorraldajana (st see ei võimalda ega tsentraliseeri broneeringuid), võib see ettevõtjatele pakkuda teabe hankimise vahendeid (vt punkt 2.2).
3.
Andmete esitamine avaliku ja erasektori sidusrühmade poolt
Andmete puhul võib olla tegemist avaandmetega (näiteks sõiduplaanid, liiklus- ja ilmateave või veebilehitsemisest saadud andmed), kuid need võivad hõlmata ka era-, äri- ja tundlikke andmeid.
Isikuandmete jagamisel peavad kõik sidusrühmad järgima isikuandmete kaitse üldmäärust (8).
Mis puutub äriandmetesse, mis hõlmavad suurt osa broneeringute, reiside, veebiotsingute ja maksetega seotud teabest, siis on need vähestel suurtel osalejatel, kes tuleb kaasata arutelusse andmeruumis andmetele juurdepääsu reguleerivate eeskirjade üle.
(8) Euroopa Parlamendi ja nõukogu määrus (EL) 2016/679, 27. aprill 2016, füüsiliste isikute kaitse kohta isikuandmete töötlemisel ja selliste andmete vaba liikumise kohta ning millega tunnistatakse kehtetuks direktiiv 95/46/EÜ (andmekaitse üldmäärus) (ELT L 119, 4.5.2016, lk 1).